Hallituksen esitys eduskunnalle vammaispalvelulain ja eräiden siihen liittyvien lakien voimaantulon lykkäämistä koskevaksi lainsäädännöksi

Esityksen pääasiallinen sisältö

Esityksessä ehdotetaan muutettaviksi vammaispalvelulakia, kehitysvammaisten erityishuollosta annetun lain muuttamisesta annettua lakia, sosiaalihuoltolain muuttamisesta annettua lakia, sosiaali- ja terveydenhuollon asiakasmaksuista annetun lain muuttamisesta annettua lakia, mielenterveyslain 19 ja 22 §:n muuttamisesta annettua lakia ja Kansaneläkelaitoksen kuntoutusetuuksista ja kuntoutusrahaetuuksista annetun lain 18 §:n 1 momentin 4 kohdan kumoamisesta annettua lakia. Esityksen mukaan kaikki lait siirrettäisiin tulemaan voimaan 1.10.2023 asemasta 1.10.2024.

Muutos mahdollistaisi vammaispalvelulain soveltamisalan tarkentamisen hallitusohjelmassa edellytetyllä tavalla ennen lakien voimaantuloa erikseen annettavalla esityksellä siten, että vammaispalvelulaki säilyisi vammaisille henkilöille tarkoitettuna erityislakina. Tämä turvaisi yksilöllisen tarpeen mukaiset palvelut vammaisille henkilöille ja varmistaisi hyvinvointialueiden rahoitusperiaatteen toteutumisen.

Esitys liittyy valtion vuoden 2023 toiseen lisätalousarvioesitykseen ja on tarkoitettu käsiteltäväksi sen yhteydessä.

Ehdotetut lait on tarkoitettu tulemaan voimaan ennen 1.10.2023.

—————

Sisällys

[Esityksen pääasiallinen sisältö 1](#_Toc138320225)

[PERUSTELUT 3](#_Toc138320226)

[1 Asian tausta ja valmistelu 3](#_Toc138320227)

[2 Nykytila ja sen arviointi 4](#_Toc138320228)

[3 Tavoitteet 6](#_Toc138320229)

[4 Ehdotus ja sen vaikutukset 6](#_Toc138320230)

[4.1 Keskeiset ehdotukset 6](#_Toc138320231)

[4.2 Pääasialliset vaikutukset 7](#_Toc138320232)

[5 Muut toteuttamisvaihtoehdot 8](#_Toc138320233)

[6 Lausuntopalaute 9](#_Toc138320234)

[7 Voimaantulo 9](#_Toc138320235)

[8 Toimeenpano ja seuranta 9](#_Toc138320236)

[9 Suhde talousarvioesitykseen 9](#_Toc138320237)

[10 Suhde perustuslakiin ja säätämisjärjestys 10](#_Toc138320238)

[Lakiehdotukset 12](#_Toc138320239)

[vammaispalvelulain 41 ja 42 §:n muuttamisesta 12](#_Toc138320240)

[kehitysvammaisten erityishuollosta annetun lain muuttamisesta annetun lain voimaantulosäännöksen muuttamisesta 12](#_Toc138320241)

[sosiaalihuoltolain muuttamisesta annetun lain voimaantulosäännöksen muuttamisesta 13](#_Toc138320242)

[sosiaali- ja terveydenhuollon asiakasmaksuista annetun lain muuttamisesta annetun lain voimaantulosäännöksen muuttamisesta 13](#_Toc138320243)

[mielenterveyslain 19 ja 22 §:n muuttamisesta annetun lain voimaantulosäännöksen muuttamisesta 14](#_Toc138320244)

[kansaneläkelaitoksen kuntoutusetuuksista ja kuntoutusrahaetuuksista annetun lain 18 §:n 1 momentin 4 kohdan kumoamisesta annetun lain 2 §:n muuttamisesta 14](#_Toc138320245)

[Valitse kohde. 16](#_Toc138320246)

[Rinnakkaistekstit 16](#_Toc138320247)

[[Kopioi säädöksen nimi tähän] 16](#_Toc138320248)

[[Kopioi säädöksen nimi tähän] 16](#_Toc138320249)

[[Kopioi säädöksen nimi tähän] 17](#_Toc138320250)

[[Kopioi säädöksen nimi tähän] 17](#_Toc138320251)

[[Kopioi säädöksen nimi tähän] 17](#_Toc138320252)

[[Kopioi säädöksen nimi tähän] 18](#_Toc138320253)

PERUSTELUT

1. Asian tausta ja valmistelu

Uusi vammaispalvelulaki (675/2023) liitelakeineen hyväksyttiin eduskunnassa 1.3.2023 ja vahvistettiin 14.4.2023. Lakien oli tarkoitus tulla voimaan 1.10.2023.

Hallituksen esitykseen uudeksi vammaispalvelulaiksi (HE 191/2022) sisältyi ehdotus niin sanotun ikääntymisrajauksen sisällyttämisestä vammaispalvelulain soveltamisalapykälään. Rajauksen tarkoituksena oli korostaa sosiaalihuoltolain (1301/2014) merkitystä yleislakina, joka vastaa laajasti väestön moninaisiin palvelutarpeisiin, erityisesti ikääntyneen väestön tarpeisiin. Ikääntymisrajauksen tarkoituksena oli myös säilyttää uusi vammaispalvelulaki palveluista pitkäaikaisesti ja usein jopa elämänmittaisesti riippuvaisten vammaisten henkilöiden palvelut turvaavana erityislakina. Ikääntymisrajaus poistettiin esityksestä perustuslakivaliokunnan vaatimuksesta eduskuntakäsittelyn aikana.

Tämä esitys perustuu Petteri Orpon hallituksen 16.6.2023 julkaisemaan ohjelmaan, joka edellyttää uuden vammaispalvelulain voimaantulon siirtämistä soveltamisalan tarkentamiseksi. Taustalla on tarkoitus varmistaa, että vammaispalvelulain soveltamisala turvaa vammaisten henkilöiden oikeuden saada tarvitsemansa palvelut ja että hyvinvointialueiden rahoituksesta annetun lain (617/2021) 9 §:n mukaisen rahoitusperiaate toteutuu.

Uuden vammaispalvelulain voimaantuloa on hallitusohjelman mukaan siirrettävä, jotta hallitus voi käynnistää kiireellisesti lainvalmistelun, jonka tarkoituksena on turvata vammaisten henkilöiden oikeuksien toteutuminen ja palveluiden saatavuus. Tehtävänä on hallitusohjelman mukaan lisäksi huomioida uuden vammaispalvelulain valmistelussa lakiin eduskuntakäsittelyn aikana tehdyt lisäykset.

Hallitusohjelman mukaan koko uudistuksen vuosittainen kustannusvaikutus nykytilanteeseen verrattuna saa olla korkeintaan 100 miljoonaa euroa.

Hallitusohjelmakirjauksen mukainen vammaispalvelulain ja siihen liittyvien muiden lakien uusi voimaantulopäivä olisi 1.10.2024.

Hallituksen esitys on valmisteltu kiireellisenä virkatyönä sosiaali- ja terveysministeriössä hallitusohjelmakirjausten valmistuttua, jotta eduskunta ehtisi käsitellä esityksen ja tasavallan presidentti vahvistaa lait ennen lakien alkuperäistä voimaantulopäivää 1.10.2023.

Hallituksen esityksen luonnoksesta järjestettiin lausuntokierros 3.7.-11.8.2023. Kiireellisestä aikataulusta johtuen lausuntoaika oli poikkeuksellisen lyhyt. Lausuntoa pyydettiin yhteensä xx taholta, minkä lisäksi kaikilla halukkailla oli mahdollisuus antaa lausuntonsa Lausuntopalvelu.fi –palvelussa.

Esitystä koskevat asiakirjat ovat saatavilla osoitteessa valtioneuvosto.fi/hankkeet tunnuksella STM046:00/2023

1. Nykytila ja sen arviointi

Uutta vammaispalvelulakia koskevan hallituksen esityksen nykytilaa ja sen arviointia koskevassa 2 luvussa on kuvattu laajasti vammaispalvelulainsäädännön ja palvelujärjestelmän nykytilannetta yleisesti sekä arvioitu sen kehittämistarpeita. ([https://www.eduskunta.fi/FI/vaski/KasittelytiedotValtiopaivaasia/Sivut/HE\_191+2022.aspx](https://www.eduskunta.fi/FI/vaski/KasittelytiedotValtiopaivaasia/Sivut/HE_191%2B2022.aspx))

Tässä esityksessä kuvataan ja arvioidaan tilannetta, joka liittyy uuden vammaispalvelulain voimaantulon siirtämiseen.

Uusi vammaispalvelulaki hyväksyttiin eduskunnassa sosiaali- ja terveysvaliokunnan yksimielisen mietinnön (StV 52/2022) pohjalta. Lakiin tehtiin valiokunnassa paljon muutoksia, jotka eduskunta hyväksyi yksimielisesti ja jotka tulee hallitusohjelman mukaan ottaa huomioon tarkasteltaessa uudelleen lain soveltamisalaa.

On tarkoitus, että uuden vammaispalvelulain tultua voimaan eri tavoin vammaiset henkilöt saavat vammaispalvelunsa yhdenvertaisesti saman lain perusteella. Siksi lain on vastattava hyvin monenlaisiin avun ja tuen tarpeisiin. Sen vuoksi laissa on palveluita, joita on järjestetty sekä voimassa olevien vammaisuuden perusteella järjestettävistä palveluista ja tukitoimista annetun lain (380/1987), jatkossa *voimassa oleva vammaispalvelulaki* että kehitysvammaisten erityishuollosta annetun lain (519/1977), jatkossa *kehitysvammalaki,* perusteella. Sen lisäksi laissa on joitakin täysin uusia palveluita tai aiemmista palveluista muodostettuja uudenlaisia palvelukokonaisuuksia. Näitä ovat erityinen osallisuuden tuki ja tuettu päätöksenteko sekä valmennus. Myös jo pitkään järjestettyjä palveluita kuten liikkumisen tukea on uudistettu siten, että vammaisten henkilöiden osallisuus ja itsenäinen elämä toteutuisivat entistä paremmin.

Kuten voimassa oleva vammaispalvelulaki ja kehitysvammalaki nykyisin, uusi vammaispalvelulaki on toissijainen erityislaki, jota on tarkoitus soveltaa vammaispalveluiden varassa koko elämänsä tai ainakin pitkäaikaisesti eläviin vammaisiin henkilöihin. Koko väestölle tarkoitetuista yleispalveluista säädetään esimerkiksi sosiaalihuoltolaissa ja terveydenhuoltolaissa (1326/2010) sekä varhaiskasvatuslaissa (540/2018) ja perusopetuslaissa (628/1998). Yleispalvelut ovat aina ensisijaisia ja siksi on tarkoitus, että myös iäkkäiden henkilöiden palvelut järjestetään ensisijaisesti yleislain perusteella.

Uuden vammaispalvelulain soveltamisalapykälä (2 §) määrittää henkilöt, jotka voivat päästä lain mukaisten erityispalveluiden piiriin. Tarkoitus on, että henkilön palvelutarve arvioidaan aina yksilöllisesti, ja päätös sovellettavasta laista tehdään kokonaisharkinnan perusteella. Tarkoitus ei ole, että yksittäinen syy, kuten vammaispalveluiden maksuttomuus, vaikuttaa ratkaisevasti muiden lakien mukaisten palveluiden sopivuuden arviointiin.

Sovellettavan lain lisäksi arvioidaan erikseen, täyttyvätkö henkilön hakeman palvelun lain mukaiset myöntämisedellytykset.

Soveltamisalapykälään sisältyy vammaisen henkilön määritelmä, joka kertoo lain soveltajalle, minkälaisten edellytysten täyttyessä kyseessä on laissa tarkoitettu vammainen henkilö. Pelkkä diagnoosi tai vamman vaikeusaste eivät kuitenkaan aina kerro vamman aiheuttamasta toimintarajoitteesta tai avun ja tuen tarpeesta. Tämän vuoksi uuden vammaispalvelulain lähtökohtana määriteltäessä vammaisen henkilön oikeutta saada palvelua on henkilön yksilöllinen avun ja tuen tarve, johon vaikuttavat myös yhteiskunnassa esiintyvät esteet.

Vammaisen henkilön määritelmän 1 kohtaan kirjoitetulla toimintarajoitteiden luettelolla on haluttu korostaa sitä, että eri tavoin vammaisilla henkilöillä on yhdenvertainen oikeus lain mukaisiin palveluihin.

Vammaisen henkilön määritelmään liittyy lisäksi edellytys siitä, että vammaisen henkilön itsenäisen elämän, osallisuuden tai yhdenvertaisuuden toteutuminen edellyttää välttämättä vammaispalvelulain mukaisia palveluita.

Vammaisen henkilön määritelmään esitettiin alkuperäisessä hallituksen esityksessä niin sanottua ikääntymisrajausta, joka olisi 2 §:n 2 momentin lisäksi selventänyt yleislain ja erityislain välistä suhdetta. Tarkoitus oli, että iäkkäiden henkilöiden palvelut olisi järjestetty pääosin sosiaalihuoltolain perusteella. Vammaispalvelulakia olisi sovellettu tilanteissa, joissa avun, tuen tai huolenpidon tarve olisi johtunut pääasiassa muusta kuin iäkkäänä alkaneesta ja tyypillisesti iäkkäillä henkilöillä esiintyvästä sairaudesta tai yleisestä vanhuudesta johtuvasta rappeutumisesta taikka heikkoudesta. Kyseessä ei kuitenkaan ollut ikäraja eikä ehdoton rajaus, vaan arvio vammaisen henkilön määritelmän täyttämisestä olisi tullut jokaisen henkilön osalta erikseen tehtäväksi.

Ikääntymisestä aiheutuvat toimintarajoitteet alkavat tyypillisesti yleistyä vasta noin 75 tai 85 vuoden iässä. Siten ikääntymisrajaus olisi käytännössä vaikuttanut aikaisintaan noin 75-vuotiaisiin henkilöihin, yleisemmin vasta 85-vuotiaisiin henkilöihin riippuen kunkin henkilön yksilöllisestä tilanteesta.

Voimassa olevaan vammaispalvelulakiin ei sisälly erillistä ikääntymisrajausta. Poikkeuksen tästä pääsäännöstä tekee henkilökohtainen apu, jonka vuonna 2008 säädettyihin myöntämisedellytyksiin sisältyy ikääntymisrajaus. Kuitenkin voimassa olevan lain lähtökohtana on, että sitä sovelletaan pääosin muihin kuin iäkkäisiin henkilöihin. Lakia on alun perin tarkoitettu sovellettavan erityislakina rajattuun vammaisten henkilöiden joukkoon. Siksi tilanne ei lähtökohtaisesti poikkea uuden lain tilanteesta ikääntymisrajauksen poistamisen jälkeen.

Suomen ratifioima YK:n vammaisten henkilöiden oikeuksia koskeva yleissopimus on asettanut uudenlaisia vaatimuksia lainvalmistelulle. Uuden vammaispalvelulain sisältöä ja lain vaikutuksia on arvioitu erityisesti perustuslakivaliokunnassa uudella tavalla ottaen huomioon perustuslain vaatimusten lisäksi entistä laajemmin myös ihmisoikeusvaikutukset.

Perustuslakivaliokunta totesi uuden vammaispalvelulain hallituksen esitystä koskevassa lausunnossaan (PeVL 79/2022: [https://www.eduskunta.fi/FI/vaski/Lausunto/Documents/PeVL\_79+2022.pdf](https://www.eduskunta.fi/FI/vaski/Lausunto/Documents/PeVL_79%2B2022.pdf)), että ikääntymisrajauksen poistaminen lakiehdotuksesta on edellytyksenä lakiehdotuksen käsittelylle tavallisen lain säätämisjärjestyksessä.

Perustuslakivaliokunnan lausunnon perusteella sosiaali- ja terveysvaliokunta poisti ikääntymisrajauksen esityksestä. Valiokunta totesi kuitenkin, että lainsäädännön tavoitteiden ja toteutettavuuden kannalta on tärkeää erottaa vammaispalvelulain perusteella järjestettävät vammaispalvelut ja iäkkäiden henkilöiden palvelut.

Hallituksen esityksen kustannuksia arvioi laajapohjainen työryhmä, jossa oli mukana sosiaali- ja terveysministeriön, mukaan lukien Vammaisten henkilöiden oikeuksien neuvottelukunnan (VANE) edustus sekä valtiovarainministeriön, Kuntaliiton ja THL:n asiantuntijaedustus. Lisäksi työssä hyödynnettiin kuntien ja kuntayhtymien kommentteja. Työryhmä ei arvioinut ikääntymisrajaukselle merkittäviä säästövaikutuksia, vaan katsoi, että rajaus vaikuttaisi merkittävämmin vasta tulevaisuudessa.

Lisäksi työryhmän hallituksen esitykseen tekemässä vaikutusten arviossa todettiin, että kustannusten kannalta on myös huomioitava, että vammaispalveluiden piiristä ikääntymisrajauksen säätämisen myötä pois siirtyville asiakkaille on järjestettävä heidän tarvitsemiaan palveluita sosiaalihuoltolain perusteella.

Ikääntymisrajauksen poistamisen kustannusvaikutuksista on esitetty eduskuntakäsittelyn ja hallitusneuvotteluiden aikana toisistaan huomattavasti poikkeavia arvioita. Toisistaan poikkeaviin arvioihin ovat vaikuttaneet muun muassa näkemyserot siitä, mikä vaikutus iäkkäiden henkilöiden palveluihin on sosiaalihuoltolain vuoden 2023 alusta alkaen uudistetuilla mm. yhteisöllistä asumista ja ympärivuorokautista palveluasumista sekä tukipalveluita koskevilla säännöksillä taikka sote-uudistuksella. Kaikkien palveluiden saatavuuteen vaikuttavat jo tällä hetkellä ja iäkkäiden henkilöiden määrän kasvaessa vielä enemmän henkilöstön saatavuuden ongelmat.

Hallituskauden päättyessä ei ollut mahdollista tehdä perusteellista vaikutusten arviointia ikääntymisrajauksen poistamisen vaikutuksista lain soveltamisalapykälästä. Eri tahojen esittämät arviot muutoksen vaikutuksista poikkesivat huomattavasti toisistaan. Lisäksi sosiaali- ja terveysvaliokunta teki valiokuntakäsittelyn viime vaiheessa useita muutoksia palvelupykäliin. Näiden kustannusvaikutuksia ei ollut täsmällisesti mahdollista arvioida.

1. Tavoitteet

Vammaispalvelulain ja kehitysvammalain sekä niihin liittyvien lakien voimaantuloajankohdan siirtämisen tavoitteena on varata aikaa uuden vammaispalvelulain soveltamisalaa koskevien säännösmuutosten valmistelulle sekä vaikutusten arvioinnille yhteistyössä tarvittavien asiantuntijoiden ja sidosryhmien kanssa. Erityisen tärkeää on arvioida huolellisesti esitettävien muutosten perus- ja ihmisoikeusvaikutukset sekä vaikutukset hyvinvointialueiden talouteen.

Esityksen valmisteluun ja eduskuntakäsittelyyn varattava aika mahdollistaa sen, että lakimuutoksilla voidaan turvata vammaisten henkilöiden oikeuksien toteutuminen ja palveluiden saatavuus sekä hyvinvointialueiden mahdollisuus rahoittaa uudistus.

1. Ehdotus ja sen vaikutukset
	1. Keskeiset ehdotukset

Esityksessä ehdotetaan säädettäväksi laki vammaispalvelulain, kehitysvammalain muuttamisesta annetun lain ja niihin liittyvien neljän muun lain muuttamisesta siten, että lait tulisivat voimaan 1.10.2024. Muutos mahdollistaisi vammaispalvelulain soveltamisalaan tehtävät tarvittavat muutokset siten, että hallitusohjelmaan kirjatut tavoitteet vammaisten henkilöiden oikeudesta saada tarvitsemansa palvelut sekä hyvinvointialueiden rahoituksen turvaamisesta voisivat toteutua.

Lisäksi uuden vammaispalvelulain siirtymäsäännöksiä ehdotetaan myöhennettäväksi vastaavasti kuin alkuperäisessä esityksessä (HE 191/2022). Nämä säännökset koskevat erityisen osallisuuden tuen tuntimäärien porrastamista sekä hengityslaitteen varassa elävän henkilön taloudellisen tuen indeksikorotusten määräytymistä. Poikkeuksena tästä uudessa vammaispalvelulaissa säädetyn tuetun päätöksenteon voimaantuloa ei siirrettäisi muun lain tavoin, vaan tuettu päätöksenteko tulisi voimaan alun perin ehdotettuna aikana 1.1.2025. Jo tähänastinen lain toimeenpanon ohjaus antaa riittävästi mahdollisuuksia valmistautua tuetun päätöksenteon voimaantuloon, joka olisi esityksen mukaisesti kolme kuukautta muun lain voimaantulon jälkeen.

* 1. Pääasialliset vaikutukset

4.2.1 Taloudelliset vaikutukset

Uusi vammaispalvelulaki on tulossa voimaan 1.10.2023, joten sen kustannukset on arvioitu vuoden 2023 talousarvioon loka-, marras- ja joulukuun osalta. Kustannukset ovat 5,6 miljoonaa euroa. Lisäksi uuden vammaispalvelulain kustannukset vuoden 2024 talousarviossa ovat 25,2 miljoonaa euroa.

Jos lain voimaantulo päätetään siirtää vuodella eteenpäin lokakuun 2024 alkuun, yllä luetellut kustannukset siirtyvät vuodella eteenpäin. Vuoden 2024 talousarvioon kustannuksiksi jäisi loka-, marras- ja joulukuun kustannukset 5,6 miljoonaa euroa. Lisäksi hallitusohjelmassa on päätetty soveltamisalan muuttamisesta ja sille on varattu 19,4 miljoonaa euroa loppuvuodelle 2024 ja vuositasolla 100 miljoonaa euroa. Soveltamisalan muuttamista koskevan hallituksen esityksen valmistelun yhteydessä arvioidaan soveltamisalamuutosten sekä lain voimaantulon vaikutukset voimaantulon muutoksesta lukien kokonaisuutena.

4.2.2 Työllisyysvaikutukset

Uutta vammaispalvelulakia koskevassa hallituksen esityksessä arvioitiin, että uudistus edellyttää henkilöstön lisäystarvetta noin 600 - 700 henkilötyövuoden verran. Siitä noin 70 henkilötyövuotta on sosiaalityöntekijöiden, loput muun henkilöstön. Lakiin tehtiin kuitenkin eduskuntakäsittelyssä muutoksia. Niistä ikääntymisrajauksen poistaminen ja erityisen osallisuuden tuntimäärän nosto muuttavat henkilöstövaikutuksia.

Ikääntymisrajauksen poistamisen eduskuntakäsittelyssä arvioitiin aiheuttavan lisäkustannuksia, jotka huomioitiin vuosien 2023 - 2024 talousarvioissa, joihin lain voimaantulon siirto vaikuttaisi. Kustannuslisäys koostuu pääasiassa henkilöstökustannuksista. Henkilöstön määrää ei kuitenkaan ole arvioitu.

Erityisen osallisuuden tuen tuntimäärän noston arvioidaan lisäävän henkilöstötarvetta noin 100 henkilötyövuotta.

Jos uuden vammaispalvelulain voimaantuloa siirretään, siirtyy myös lisähenkilöstön tarve lain uuteen voimaantuloajankohtaan saakka. Soveltamisalan muutoksia koskevan hallituksen esityksen valmistelun yhteydessä arvioidaan kyseisessä esityksessä ehdotettavien muutosten mukaiset henkilöstövaikutukset.

4.2.3 Vaikutukset viranomaisten toimintaan

Uusi vammaispalvelulaki säädettiin tulemaan voimaan 1.10.2023. Lain toimeenpanoon valmistautuminen on jo pitkällä. Hyvinvointialueet ovat alkaneet valmistautua uuden vammaispalvelulain toimeenpanoon jo lakiesityksen eduskuntakäsittelyn aikana syksyllä 2022.

Sosiaali- ja terveysministeriö, Sosiaalialan lupa- ja valvontavirasto Valvira, aluehallintovirastot ja Terveyden ja hyvinvoinnin laitos (THL) ovat ohjanneet ja tukeneet lain toimeenpanoa. Sosiaali- ja terveysministeriö on järjestänyt kevään 2023 aikana hyvinvointialueille ja aluehallintovirastoille lain toimeenpanon koulutukset yhteistyöalueittain. Lisäksi ministeriö järjesti kaikille avoimen tilaisuuden, josta tehtiin myös tallenne. Tilaisuuksiin on osallistunut yli 2000 henkilöä. Valvira ja aluehallintovirastot ovat valmistelleet uuden lain mukaisia muutoksia lupa- ja rekisterikäytäntöihin, ja THL on muun muassa päivittänyt ylläpitämänsä vammaispalvelujen käsikirjan vastaamaan uuden lain sisältöjä sekä valmistellut tarvittavat muutokset sosiaalipalveluluokitukseen.

Vammaispalvelulain voimaantulon siirto pian lain hyväksymisen ja vahvistamisen jälkeen ja juuri ennen sen voimaantuloa aiheuttaa haasteita toimeenpanevien viranomaisten sekä muiden sidosryhmien mahdollisuuksiin ennakoida tulevaisuutta ja kohdistaa resursseja ja osaamista tehokkaalla tavalla. Kuitenkin vammaispalvelulain voimaantulon siirto 1.10.2024 saakka helpottaa valvontaviranomaisten työtä, koska valvontalaki ehtii tulla voimaan 1.1.2024. Valvontalain voimaantulo helpottaa ja yhtenäistää valvontaviranomaisten valmistautumista vammaispalvelulain toimeenpanoon esimerkiksi lupamenettelyn poistuessa.

Vammaispalvelulain toimeenpanoa on syytä jatkaa hyvinvointialueilla ja muussa viranomaistoiminnassa.

4.2.4 Vaikutukset vammaisiin henkilöihin ja heidän läheisiinsä

Vammaispalvelut järjestetään voimassa olevien vammaispalvelulain ja kehitysvammalain perusteella, kunnes uusi vammaispalvelulaki tulee voimaan. Voimassa oleva vammaispalvelulainsäädäntö on vanhentunut ja osittain puutteellinen, eikä täytä täysin perustuslain tai YK:n vammaissopimuksen vaatimuksia.

Uusi vammaispalvelulaki vahvistaa vammaisten henkilöiden yhdenvertaisuutta ja osallisuutta. Lailla on pyritty ottamaan huomioon erilaiset toimintarajoitteet nykyistä paremmin, jotta vammaisia henkilöitä ei jäisi väliinputoajiksi palvelujärjestelmässä. Uudessa vammaispalvelulaissa on vahvistettu vammaisen henkilön osallisuutta ja oikeusturvaa asiakasprosessissa. Lain tarkoituksena on ollut parantaa vammaisen henkilön mahdollisuuksia saada hänen yksilöllisen tarpeensa mukainen palvelukokonaisuus ja palveluiden toteuttamistapa. Uudistuksen voimaantulon siirtyminen siirtää näitä muutoksia, mikä vaikuttaa myös vammaisten henkilöiden ja heidän läheistensä mahdollisuuteen ennakoida tulevia lainsäädännön muutoksia. On otettava huomioon, että vaikutukset kohdistuvat yhteiskunnan haavoittuvimmassa asemassa oleviin henkilöihin.

Vammaisille henkilöille ja heidän läheisilleen voimaantulon siirtämisestä aiheutuvia kielteisiä vaikutuksia lieventää osittain hallitusohjelmakirjaus, jonka mukaan syksyllä 2023 käynnistetään määräaikainen ohjelma, jossa panostetaan lasten ja nuorten neuropsykologisten häiriöiden kuntoutukseen ja kuntoutuspalveluihin Kelan harkinnanvaraisen kuntoutuksen kautta, kunnes uusi vammaispalvelulaki on saatu voimaan.

1. Muut toteuttamisvaihtoehdot

Tässä hallituksen esityksessä ehdotetaan uuden vammaispalvelulain ja siihen liittyvien muiden lakien voimaantulon siirtämistä siten, että lait tulisivat voimaan 1.10.2024 keväällä säädetyn 1.10.2023 sijaan. Lisäajan kuluessa valmisteltaisiin tarvittavat muutokset uuteen lakiin.

Toisena vaihtoehtona valmistelussa on ollut vaihtoehto, jossa lait tulisivat voimaan 1.1.2025. Voimaantulo vuodenvaihteessa helpottaisi palveluiden järjestämistä, tietojärjestelmämuutosten tekemistä, hyvinvointialueiden rahoitusta sekä vammaispalveluiden tilastointia. Kolmen kuukautta hallitusohjelmaan kirjattua myöhäisemmällä voimaantulolla ei olisi merkittävää vaikutusta asiakkaiden asemaan ja oikeuksiin palvelujen saamisessa. Kolmen kuukauden lisäaika antaisi myös lisäaikaa etenkin vammaispalvelulain soveltamisalaa koskevien säännösmuutosten huolelliselle valmistelulle ottaen huomioon etenkin esityksen perus- ja ihmisoikeusvaikutukset sekä muulle vaikutusten arvioinnille yhteistyössä asiantuntijoiden ja sidosryhmien kanssa. Lisäaika mahdollistaisi myös jonkin verran pidemmän ajan esityksen eduskuntakäsittelyyn, jotta muutoksilla voidaan parhaalla mahdollisella tavalla turvata vammaisten henkilöiden oikeuksien toteutuminen ja palveluiden saatavuus sekä hyvinvointialueiden mahdollisuus rahoittaa uudistus.

Kummallakin vaihtoehdolla voitaisiin välttää kustannusten kasvuun liittyvä riski, joka sisältyy ikääntymisrajauksen poistamiseen soveltamisalasäännöksestä. Jos laki ehtisi tulla voimaan nykyisenlaisena, soveltamisalasäännöksen muuttaminen saattaisi olla perusoikeuksien heikennyskiellon vuoksi vaikeampaa.

Kolmas vaihtoehto olisi se, että uusi vammaispalvelulaki tulisi voimaan, kuten alun perin on tarkoitettu ja lain toteutumista seurattaisiin sekä muutostarpeita arvioitaisiin huolella tehtävän seurannan perusteella. Tämä vaihtoehto antaisi mahdollisuuden seurata lain kustannusvaikutuksia sekä vaikutuksia vammaisten henkilöiden oikeuteen saada tarvitsemansa palvelut. Lakiin tarvittavia muutoksia olisi tämän jälkeen tietoon perustuen helpompi arvioida.

Esityksessä on päädytty ensimmäiseen vaihtoehtoon, jolloin lait tulisivat vammaisten henkilöiden näkökulmasta voimaan mahdollisimman pian.

1. Lausuntopalaute

Hallituksen esityksen luonnoksesta järjestettiin lausuntokierros 3.7.-11.8.2023. Lausuntoa pyydettiin yhteensä xx taholta, minkä lisäksi kaikilla halukkailla oli mahdollisuus antaa lausuntonsa Lausuntopalvelu.fi –palvelussa. Lausuntoja saatiin yhteensä xx kappaletta…

1. Voimaantulo

Ehdotetaan, että lait tulevat voimaan ennen 1.10.2023.

Jotta voimaantulon siirtoa koskevat lait ehtivät tulla voimaan viimeistään ennen vammaispalvelulain ja siihen liittyvien lakien alkuperäistä voimaantulopäivää, lait on käsiteltävä kiireellisesti eduskunnassa.

Vammaispalvelulakiin sisältyvän tuetun päätöksenteon voimaantulosäännöstä ei esitetä muutettavaksi, vaan esitetään, että tuettu päätöksenteko tulee voimaan suunnitellusti 1.1.2025. Tähän mennessä annettu toimeenpanon ohjaus antaa riittävästi mahdollisuuksia tuetun päätöksenteon voimaantuloon valmistautumiselle.

Esitys sisältää vammaispalvelulain esitetystä voimaantulon siirtymisajankohdasta johtuvat muutosesitykset myös vammaispalvelulain 42 §:n siirtymäsäännöksiin.

Erityisen osallisuuden tuen voimaantulon porrastusta koskevaa 42 §:n 1 momentin siirtymäsäännöstä esitetään muutettavaksi siten, että se vastaisi aiempaa esitystä, mutta säännöksessä otettaisiin huomioon esitys uuden vammaispalvelulain voimaantuloajankohdan muutoksesta.

Lain 42 §:n 1 momenttiin sisältyvää hengityslaitteen varassa elävän henkilön taloudellisen tuen indeksikorotusta koskevaa säännöstä ehdotetaan muutettavaksi siten, että muutoksessa otetaan huomioon lain voimaantuloajankohtaa koskeva muutosesitys.

1. Toimeenpano ja seuranta

Sosiaali- ja terveysministeriö tiedottaa lain hyväksymisestä ja vahvistamisesta. Lisäksi lain voimaantulon siirrosta tiedotetaan THL:n ylläpitämässä Vammaispalvelujen käsikirjassa.

1. Suhde talousarvioesitykseen

Esitys liittyy vuoden 2023 toiseen lisätalousarvioesitykseen ja on tarkoitus käsitellä sen yhteydessä. Uuden vammaispalvelulain alkuperäinen voimaantuloajankohta olisi ollut 1.10.2023. Siksi sen kustannusvaikutukset on otettu huomioon vuoden 2023 ensimmäisessä lisätalousarviossa loka-, marras- ja joulukuun osalta. Kustannukset ovat 5,6 miljoonaa euroa. Nämä kustannukset tulee vähentää momentilta 28.89.31 vuoden 2023 toisessa lisätalousarvioesityksessä.

1. Suhde perustuslakiin ja säätämisjärjestys

Vammaispalvelulainsäädännöllä on kiinteä yhteys YK:n vammaissopimukseen ja perustuslain yhdenvertaisuutta, itsemääräämisoikeutta, oikeutta sosiaaliturvaan ja perusoikeuksien turvaamista koskeviin säännöksiin. Esityksellä siirretään lain voimaantuloajankohtaa, mutta ei tehdä sisällöllisiä lakimuutoksia.

Vammaispalvelut järjestetään voimassa olevien vammaispalvelulain ja kehitysvammalain perusteella, kunnes uusi vammaispalvelulaki tulee voimaan. Voimassa oleva vammaispalvelulainsäädäntö ei täytä täysin perustuslain tai YK:n vammaissopimuksen vaatimuksia. Perustuslain 80 §:n mukaan lailla on säädettävä yksilön oikeuksien ja velvollisuuksien perusteista. Kehitysvammalaissa ei ole säädetty palveluiden myöntämisen edellytyksistä tai sisällöstä.

Uudistuksen voimaantulon siirtyminen siirtää vammaispalvelulainsäädäntöön tehtyjä muutoksia. Vammaispalvelulainsäädännön uudistamisen päätavoitteena on ollut toteuttaa vammaisten henkilöiden yhdenvertaisuutta ja osallisuutta yhteiskunnassa sekä tukea vammaisten henkilöiden itsemääräämisoikeutta ja itsenäistä elämää. Uudistuksen tavoitteena on myös ollut vammaisen henkilön yksilöllisen tarpeen mukaiset palvelut, jotka vastaavat eri tavoin vammaisten ihmisten erilaisissa elämäntilanteissa ja elinympäristöissä ilmeneviin avun ja tuen sekä huolenpidon tarpeisiin.

Vammaisilla henkilöillä on sosiaalihuoltolain ja sosiaalihuollon asiakkaan asemasta ja oikeuksista annetun lain (812/2001) perusteella oikeus laadultaan hyvään sosiaalihuoltoon ja riittäviin sosiaalihuollon palveluihin ilman syrjintää. Vammaiselle henkilölle järjestetään toissijaisesti palveluja voimassa olevan vammaispalvelulain perusteella, jos hän ei saa riittäviä ja hänelle sopivia palvelua tai tukitoimia muun lain nojalla. Kehitysvammalaki on viimesijainen suhteessa sosiaalihuoltolakiin ja vammaispalvelulakiin, ja sen perusteella järjestetään palveluita kehitysvammalain 1 §:ssä tarkoitetuille henkilöille. Tällä esityksellä ei muuteta tätä nykytilaa eikä puututa tältä osin vammaisten henkilöiden oikeuksiin.

Vammaispalvelulainsäädännön uudistuksen voimaantulon siirtämisellä pyritään varmistamaan riittävä aika lakiin tehtävien muutosten valmistelulle, jonka tarkoituksena on turvata vammaisten oikeuksien toteutuminen ja palveluiden saatavuus.

Lisäksi hallitusohjelmaan sisältyy kirjaus siitä, että syksyllä 2023 käynnistetään määräaikainen ohjelma, jossa panostetaan lasten ja nuorten neuropsykologisten häiriöiden kuntoutukseen ja kuntoutuspalveluihin Kelan harkinnanvaraisen kuntoutuksen avulla, kunnes uusi vammaispalvelulaki on saatu voimaan.

Hyvinvointialueella on hyvinvointialueesta annetun lain (611/2021) 2 §:n mukaan itsehallinto alueellaan siten kuin mainitussa laissa säädetään. Itsehallinnosta kuntia suuremmilla hallintoalueilla säädetään perustuslain 121 §:n 4 momentin nojalla lailla. Perustuslakivaliokunta on katsonut, että perustuslain 22 §:n mukaiseen perusoikeuksien toteuttamisvelvoitteeseen kuuluu valtion vastuu huolehtia siitä, että perustuslain 121 §:n 4 momentissa tarkoitetuilla alueilla on käytännön edellytykset suoriutua tehtävistään. Perustuslakivaliokunta on lisäksi katsonut, että budjettirajoitteella ei voida rajoittaa lakisääteisten palvelujen saatavuutta. Sosiaali- ja terveyspalveluissa rahoitusperiaatteen merkitystä korostaa perustuslain 19 §:n 3 momentin ja 22 §:n mukainen turvaamisvelvollisuus (PeVL 17/2021 vp, s. 23, ks. myös PeVL 26/2017 vp., s. 22-23).

Rahoitusperiaate sisältyy myös Euroopan paikallisen itsehallinnon peruskirjan 9 (2) artiklaan, jonka mukaan paikallisviranomaisten taloudellisten voimavarojen tulee olla riittävät suhteessa niihin velvoitteisiin, jotka niille on annettu perustuslaissa ja muissa laeissa.

Hyvinvointialueiden mahdollisuudet sopeuttaa talouttaan ja selviytyä lakisääteisistä velvoitteista ovat kuntia rajallisemmat, sillä ratkaisevassa asemassa on nimenomaan valtion rahoitus. Koska erityisesti eduskunnan tekemän uuden vammaispalvelulain soveltamisalasäännöksen muutoksen taloudellisista vaikutuksista on esitetty huomattavastikin toisistaan poikkeavia näkemyksiä, vammaispalvelulain voimaantulon siirtämisellä annetaan aikaa tarvittavien muutosten tekemiselle soveltamisalapykälään ja näiden muutosten vaikutusten arvioinnille. Tällä pyritään varmistamaan hyvinvointialueiden edellytykset suoriutua tehtävistään.

Edellä mainituilla perusteilla lakiehdotukset voidaan käsitellä tavallisen lain säätämisjärjestyksessä.

*Ponsi*

Edellä esitetyn perusteella annetaan eduskunnan hyväksyttäviksi seuraavat lakiehdotukset:

Lakiehdotukset

1.

Laki

vammaispalvelulain 41 ja 42 §:n muuttamisesta

Eduskunnan päätöksen mukaisesti

*muutetaan* 41 §:n 1 momentti ja 42 §:n 1 ja 4 momentti seuraavasti:

41 §

Voimaantulo

Tämä laki tulee voimaan 1 päivänä lokakuuta 2024.

— — — — — — — — — — — — — — — — — — — — — — — — — — — — — —

42 §

Siirtymäsäännökset

Poiketen siitä, mitä 12 §:n 4 momentissa säädetään, vammaiselle henkilölle on järjestettävä erityistä osallisuuden tukea vähintään 10 tuntia kuukaudessa ennen 1 päivää tammikuuta 2026 ja vähintään 20 tuntia kuukaudessa ennen 1 päivää tammikuuta 2027.

— — — — — — — — — — — — — — — — — — — — — — — — — — — — — —

Edellä 33 §:n 2 ja 3 momentissa säädetyt euromäärät vastaavat kansaneläkeindeksin sitä pistelukua, jonka mukaan vuoden 2024 tammikuussa maksettavina olleiden kansaneläkkeiden suuruus on laskettu. Mainitut euromäärät tarkistetaan kansaneläkeindeksin muutoksen mukaisesti ensimmäisen kerran vuonna 2026, ja tarkistetut euromäärät tulevat voimaan vuoden 2027 alusta.

———

Tämä laki tulee voimaan päivänä kuuta 20 .

—————

2.

Laki

kehitysvammaisten erityishuollosta annetun lain muuttamisesta annetun lain voimaantulosäännöksen muuttamisesta

Eduskunnan päätöksen mukaisesti

*muutetaan* kehitysvammaisten erityishuollosta annetun lain muuttamisesta annetun lain (676/2023) voimaantulosäännöksen 1 momentti seuraavasti:

Tämä laki tulee voimaan 1 päivänä lokakuuta 2024.

— — — — — — — — — — — — — — — — — — — — — — — — — — — — — —

———

Tämä laki tulee voimaan päivänä kuuta 20 .

—————

3.

Laki

sosiaalihuoltolain muuttamisesta annetun lain voimaantulosäännöksen muuttamisesta

Eduskunnan päätöksen mukaisesti

*muutetaan* sosiaalihuoltolan muuttamisesta annetun lain (677/2023) voimaantulosäännös

seuraavasti:

Tämä laki tulee voimaan 1 päivänä lokakuuta 2024.

———

Tämä laki tulee voimaan päivänä kuuta 20 .

—————

4.

Laki

sosiaali- ja terveydenhuollon asiakasmaksuista annetun lain muuttamisesta annetun lain voimaantulosäännöksen muuttamisesta

Eduskunnan päätöksen mukaisesti

*muutetaan* sosiaali- ja terveydenhuollon asiakasmaksuista annetun lain muuttamisesta annetun lain (678/2023) voimaantulosäännöksen 1 momentti seuraavasti:

Tämä laki tulee voimaan 1 päivänä lokakuuta 2024.

— — — — — — — — — — — — — — — — — — — — — — — — — — — — — —

———

Tämä laki tulee voimaan päivänä kuuta 20 .

—————

5.

Laki

mielenterveyslain 19 ja 22 §:n muuttamisesta annetun lain voimaantulosäännöksen muuttamisesta

Eduskunnan päätöksen mukaisesti

*muutetaan* mielenterveyslain 19 ja 22 §:n muuttamisesta annetun lain (679/2023) voimaantulosäännös seuraavasti:

Tämä laki tulee voimaan 1 päivänä lokakuuta 2024.

———

Tämä laki tulee voimaan päivänä kuuta 20 .

—————

6.

Laki

Kansaneläkelaitoksen kuntoutusetuuksista ja kuntoutusrahaetuuksista annetun lain 18 §:n 1 momentin 4 kohdan kumoamisesta annetun lain 2 §:n muuttamisesta

Eduskunnan päätöksen mukaisesti

*muutetaan* Kansaneläkelaitoksen kuntoutusetuuksista ja kuntoutusrahaetuuksista annetun lain 18 §:n 1 momentin 4 kohdan kumoamisesta annetun lain (680/2023) 2 § seuraavasti:

2 §

Tämä laki tulee voimaan 1 päivänä lokakuuta 2024.

———

Tämä laki tulee voimaan päivänä kuuta 20 .

—————

Helsingissä x.x.20xx

Pääministeri

Etunimi Sukunimi

ministeri Etunimi Sukunimi

Liite

Rinnakkaistekstit

1.

Laki

vammaispalvelulain 41 ja 42 §:n muuttamisesta

Eduskunnan päätöksen mukaisesti

*muutetaan* 41 §:n 1 momentti ja 42 §:n 1 ja 4 momentti seuraavasti:

| *1.10.2023 voimaan tuleva laki* | *Ehdotus* |
| --- | --- |
| 41 §VoimaantuloTämä laki tulee voimaan 1 päivänä lokakuuta 2023.— — — — — — — — — — — — — — | 41 §VoimaantuloTämä laki tulee voimaan 1 päivänä lokakuuta *2024*.— — — — — — — — — — — — — — |
|  |  |
| 42 §SiirtymäsäännöksetPoiketen siitä, mitä 12 §:n 4 momentissa säädetään, vammaiselle henkilölle on järjestettävä erityistä osallisuuden tukea vähintään 10 tuntia kuukaudessa ennen 1 päivää tammikuuta 2025 ja vähintään 20 tuntia kuukaudessa ennen 1 päivää tammikuuta 2026.— — — — — — — — — — — — — —Edellä 33 §:n 2 ja 3 momentissa säädetyt euromäärät vastaavat kansaneläkeindeksin sitä pistelukua, jonka mukaan vuoden 2023 tammikuussa maksettavina olleiden kansaneläkkeiden suuruus on laskettu. Mainitut euromäärät tarkistetaan kansaneläkeindeksin muutoksen mukaisesti ensimmäisen kerran vuonna 2025, ja tarkistetut euromäärät tulevat voimaan vuoden 2026 alusta. | 42 §SiirtymäsäännöksetPoiketen siitä, mitä 12 §:n 4 momentissa säädetään, vammaiselle henkilölle on järjestettävä erityistä osallisuuden tukea vähintään 10 tuntia kuukaudessa ennen 1 päivää tammikuuta *2026* ja vähintään 20 tuntia kuukaudessa ennen 1 päivää tammikuuta *2027*.— — — — — — — — — — — — — —Edellä 33 §:n 2 ja 3 momentissa säädetyt euromäärät vastaavat kansaneläkeindeksin sitä pistelukua, jonka mukaan vuoden *2024* tammikuussa maksettavina olleiden kansaneläkkeiden suuruus on laskettu. Mainitut euromäärät tarkistetaan kansaneläkeindeksin muutoksen mukaisesti ensimmäisen kerran vuonna *2026*, ja tarkistetut euromäärät tulevat voimaan vuoden *2027* alusta.——— |
|  | *Tämä laki tulee voimaan päivänä kuuta 20* . .————— |

2.

Laki

kehitysvammaisten erityishuollosta annetun lain muuttamisesta annetun lain voimaantulosäännöksen muuttamisesta

Eduskunnan päätöksen mukaisesti

*muutetaan* kehitysvammaisten erityishuollosta annetun lain muuttamisesta annetun lain (676/2023) voimaantulosäännöksen 1 momentti seuraavasti:

| *1.10.2023 voimaan tuleva laki*  | *Ehdotus* |
| --- | --- |
| Tämä laki tulee voimaan 1 päivänä lokakuuta 2023.  | Tämä laki tulee voimaan 1 päivänä lokakuuta *2024.* — — — — — — — — — — — — — ————*Tämä laki tulee voimaan päivänä kuuta 20* . .————— |

3.

Laki

sosiaalihuoltolain muuttamisesta annetun lain voimaantulosäännöksen muuttamisesta

Eduskunnan päätöksen mukaisesti

*muutetaan* sosiaalihuoltolan muuttamisesta annetun lain (677/2023) voimaantulosäännös

seuraavasti:

| *1.10.2023 voimaan tuleva laki*  | *Ehdotus* |
| --- | --- |
| Tämä laki tulee voimaan 1 päivänä lokakuuta 2023. | Tämä laki tulee voimaan 1 päivänä lokakuuta *2024.* ———*Tämä laki tulee voimaan päivänä kuuta 20* . .————— |

4.

Laki

sosiaali- ja terveydenhuollon asiakasmaksuista annetun lain muuttamisesta annetun lain voimaantulosäännöksen muuttamisesta

Eduskunnan päätöksen mukaisesti

*muutetaan* sosiaali- ja terveydenhuollon asiakasmaksuista annetun lain muuttamisesta annetun lain (678/2023) voimaantulosäännöksen 1 momentti seuraavasti:

| *1.10.2023 voimaan tuleva laki*  | *Ehdotus* |
| --- | --- |
| Tämä laki tulee voimaan 1 päivänä lokakuuta 2023.— — — — — — — — — — — — — — | Tämä laki tulee voimaan 1 päivänä lokakuuta *2024*. — — — — — — — — — — — — — ————*Tämä laki tulee voimaan päivänä kuuta 20* . .————— |

5.

Laki

mielenterveyslain 19 ja 22 §:n muuttamisesta annetun lain voimaantulosäännöksen muuttamisesta

Eduskunnan päätöksen mukaisesti

*muutetaan* mielenterveyslain 19 ja 22 §:n muuttamisesta annetun lain (679/2023) voimaantulosäännöstä seuraavasti:

| *1.10.2023 voimaan tuleva laki*  | *Ehdotus* |
| --- | --- |
| Tämä laki tulee voimaan 1 päivänä lokakuuta 2023. | Tämä laki tulee voimaan 1 päivänä lokakuuta *2024.*———*Tämä laki tulee voimaan päivänä kuuta 20* . .————— |

6.

Laki

kansaneläkelaitoksen kuntoutusetuuksista ja kuntoutusrahaetuuksista annetun lain 18 §:n 1 momentin 4 kohdan kumoamisesta annetun lain 2 §:n muuttamisesta

Eduskunnan päätöksen mukaisesti

*muutetaan* kansaneläkelaitoksen kuntoutusetuuksista ja kuntoutusrahaetuuksista annetun lain 18 §:n 1 momentin 4 kohdan kumoamisesta annetun lain (680/2023) 2 § seuraavasti:

| *1.10.2023 voimaan tuleva laki*  | *Ehdotus* |
| --- | --- |
| 2 § Tämä laki tulee voimaan 1 päivänä lokakuuta 2023. | 2 § Tämä laki tulee voimaan 1 päivänä lokakuuta *2024.*———*Tämä laki tulee voimaan päivänä kuuta 20* . .————— |